b'\n_START_ARTICLE_\nT\xc3\x9c raamatukogu kalender\n_START_PARAGRAPH_\nT\xc3\x9c raamatukogu kalenderalbum on igal aastal ilmuv, kujunduslikult sarja moodustav seinakalender-reproalbum, mille v\xc3\xa4ljaandjaks on Tartu \xc3\x9clikooli Raamatukogu._NEWLINE_Esimene kalender ilmus 2001. aastal. Kalendri tegemise m\xc3\xb5tte algatas toonane k\xc3\xa4sikirjade ja haruldaste raamatute osakonna juhataja Mare Rand. Kavandatud sarja \xc3\xbcheks eesm\xc3\xa4rgiks oli populaarses vormis tutvustada laiemale avalikkusele T\xc3\x9c raamatukogu fondides asuvaid ajaloolise ja kultuuriloolise v\xc3\xa4\xc3\xa4rtusega k\xc3\xa4sikirju, tr\xc3\xbckiseid ja esemeid. Mare Rand on olnud mitmel aastal ka kalendri koostaja. Kavandatav kalendrisari pidi kandma nime Rara \'haruldused\', sellest m\xc3\xb5ttest terve sarja nimena loobuti, aga s\xc3\xb5na Rara on olnud siiski m\xc3\xb5ne kalendri pealkirjas. Alates aastast 2009 on T\xc3\x9c raamatukogu kalenderalbum olnud ainuke T\xc3\x9c raamatukogu v\xc3\xa4lja antud pabertr\xc3\xbckis.\n_START_SECTION_\n\xc3\x9clesehitusest ja koostamisest\n_START_PARAGRAPH_\nKalender koosneb eess\xc3\xb5nast, mis avab kalendri teema, aasta kalendaariumist 12 lehel ja j\xc3\xa4rgneva aasta kalendrist \xc3\xbchel lehel. Kalendri koostaja valib illustratsioonid, kirjutab eess\xc3\xb5na ning annotatsioonid illustratsioonide kohta. Traditsiooniliselt on iga kalendrikuu juures suur reproduktsioon v\xc3\xb5i foto kunstiteosest v\xc3\xb5i tr\xc3\xbckisest, vahel ka selle detailist. Pildist allapoole j\xc3\xa4\xc3\xa4val lehepoolel on kuu kalendriosa. Lehek\xc3\xbclje p\xc3\xb6\xc3\xb6rdel on eesti ja inglise keeles kunstiteose v\xc3\xb5i tr\xc3\xbckise kohaviit ja muud koguga seotud andmed, t\xc3\xa4ispealkiri, tehnika ning m\xc3\xb5\xc3\xb5tmed, neile j\xc3\xa4rgneb l\xc3\xbchem v\xc3\xb5i pikem objekti tutvustus. Kalendri koostajad on valdavalt olnud T\xc3\x9c raamatukogu k\xc3\xa4sikirjade ja haruldaste raamatute osakonna t\xc3\xb6\xc3\xb6tajad, aga kaasatud on ka teadlasi, kirjanikke v\xc3\xb5i t\xc3\xb5lkijaid v\xc3\xa4ljastpoolt T\xc3\x9c raamatukogu. Kalendri kujundaja on traditsiooniliselt T\xc3\x9c raamatukogu kunstnik \xe2\x80\x93 2003\xe2\x80\x932005 oli kujundajaks Martin Nurm, 2006 Marika Tang, 2006\xe2\x80\x932017 Eve Valper, alates 2018. aastast Lilian Mengel.\n_START_SECTION_\n2001\n_START_PARAGRAPH_\nT\xc3\x9c raamatukogu graafikakogu. Kalender 2002_NEWLINE_Kalenderalbum keskendub T\xc3\x9c raamatukogu graafikakogus leiduvale 17.\xe2\x80\x9318. sajandi graafikale, valikus on omaaegsete kuulsate isikute vasel\xc3\xb5ikes portreed ja poolfiguurid._NEWLINE_Koostanud Tiina Nurk, toimetanud Mare Rand ja Rein Saukas.\n_START_SECTION_\n2002\n_START_PARAGRAPH_\nRara bibliothecae. Kalender 2003_NEWLINE_Kalendri illustratsioonidel on valik objekte T\xc3\x9c raamatukogu erinevatest kogudest \xe2\x80\x93 k\xc3\xa4sikirjakogust, fotokogust, graafikakogust, haruldaste tr\xc3\xbckiste hulgast ja esemeid Morgensterni memoriaalkogust._NEWLINE_Koostanud Mare Rand, toimetanud Andrus Allikvee ja Sulo Lembinen. Malev Toome ja Meelis Lokki fotod.\n_START_SECTION_\n2003\n_START_PARAGRAPH_\nRara: k\xc3\xb6iteharuldused. Kalender 2004_NEWLINE_Kalendri illustratsioonidel on fotod T\xc3\x9c raamatukogu k\xc3\xa4sikirjade ja haruldaste raamatute kogus leiduvatest 15.\xe2\x80\x9319. sajandi k\xc3\xb6idetest. Kalender on varustatud eess\xc3\xb5naga ja objektide andmetega, k\xc3\xb6iteid tutvustavad \xc3\xbcksikasjalikumad annotatsioonid puuduvad._NEWLINE__NEWLINE_Koostanud Kadri Tammur, toimetanud Mare Rand. Andres Tennuse fotod.\n_START_SECTION_\n2004\n_START_PARAGRAPH_\nRara italica. Kalender 2005_NEWLINE_Kalenderalbumit l\xc3\xa4biv Itaalia-teema on valitud p\xc3\xbchenduseks Francesco Petrarca 700. s\xc3\xbcnniaastap\xc3\xa4evale ja selle illustratsioonidel on graafikat, autograafe, fotosid, k\xc3\xa4sikirju ning tr\xc3\xbckiseid Itaalia teemal._NEWLINE_Koostanud Mare Rand, Kadri Tammur ja Moonika Teemus, toimetanud Andrus Allikvee ja Marika Liivam\xc3\xa4gi. Malev Toome ja Meelis Lokki fotod.\n_START_SECTION_\n2005\n_START_PARAGRAPH_\nMaalilised reisid. Kalender 2006_NEWLINE_Kalender keskendub uurimis- ja vaatereiside teemale 18.\xe2\x80\x9319. sajandil, illustratsioonideks on valik Euroopas ja teistel mandritel asuvate reisisihtkohtade vaateid T\xc3\x9c raamatukogu graafikakogust ning 19. sajandi reisiraamatutest._NEWLINE_Koostanud Moonika Teemus, toimetanud Mare Rand ja Helen Valdma. Andres Tennuse fotod.\n_START_SECTION_\n2006\n_START_PARAGRAPH_\nJohann Wilhelm Krause 250. Tartu \xc3\x9clikooli Raamatukogu kalender 2007_NEWLINE_Kalender on p\xc3\xbchendatud J.W. Krause 250. s\xc3\xbcnniaastap\xc3\xa4evale ning esitleb illustratsioonidel valikut Krause joonistustest, mille seas on Liivimaa vaateid, raamatuillustratsioone ning arhitektuurivisandeid._NEWLINE_Koostanud Moonika Teemus, toimetanud Mare Rand.\n_START_SECTION_\n2007\n_START_PARAGRAPH_\nUniversitati ad honorem. Tartu \xc3\x9clikooli Raamatukogu kalender 2008_NEWLINE_Kalendri illustratsioonidel on valik T\xc3\x9c raamatukogule kingitud k\xc3\xa4sitsi kujundatud auaadresse, fotodel on l\xc3\xa4hivaated auaadresside kalligraafilisest kujundusest ning luksuslikest kaantest._NEWLINE_Koostanud Kadri Tammur, toimetanud Malle Ermel.\n_START_SECTION_\n2008\n_START_PARAGRAPH_\nE. V. Tartu \xc3\xbclikool 90. Tartu \xc3\x9clikooli Raamatukogu kalender 2009_NEWLINE_Kalenderalbum on p\xc3\xbchendatud eestikeelse Tartu \xc3\x9clikooli 90. juubelile. Eess\xc3\xb5na avab eestikeelse \xc3\xbclikooli asutamislugu ning illustratsioonidel on valik eestikeelse \xc3\xbclikooliga seotud fotosid, k\xc3\xa4sikirju ja esemeid, mis p\xc3\xa4rit ajavahemikust 1919.\xe2\x80\x931936._NEWLINE_Koostanud Malle Ermel, Mare Rand ja Kadri Tammur, toimetanud Mare Rand. Malev Toome fotod.\n_START_SECTION_\n2009\n_START_PARAGRAPH_\nManu scripta et illuminata. Tartu \xc3\x9clikooli Raamatukogu kalender 2010_NEWLINE_Kalender tutvustab k\xc3\xbcmmet T\xc3\x9c raamatukogus k\xc3\xa4sikirjakogus asuvat k\xc3\xa4sitsi kirjutatud ja illumineeritud p\xc3\xa4rgamentraamatut, mille ostis Tartu \xc3\x9clikoolile 19. sajandi l\xc3\xb5pul toonane klassikalise filoloogia professor Franz R\xc3\xbchl, oletatavasti kavandatud paleograafia kursuse jaoks. Eess\xc3\xb5nas on tutvustatud peale kogu saamisloo ka k\xc3\xa4sikirjalise raamatu omap\xc3\xa4rasid ja valmimisprotsessi._NEWLINE_Koostanud Marju Lepaj\xc3\xb5e, toimetanud Mare Rand ja Kaspar Kolk. Malev Toome fotod.\n_START_SECTION_\n2010\n_START_PARAGRAPH_\nKarl August Senff 1770\xe2\x80\x931838. Tartu \xc3\x9clikooli Raamatukogu kalender 2011_NEWLINE_Kalendri illustratsioonidel on valik K. A. Senffi T\xc3\x9c raamatukogu kunstikogus asuvat graafikat, mille hulgas on vasel\xc3\xb5ikes portreesid, arhitektuurijooniseid ning Tartu \xc3\x9clikooli joonistuskooli \xc3\xb5ppematerjalina kasutatud et\xc3\xbc\xc3\xbcde lilledest ja puuviljadest._NEWLINE_Koostanud Kristiina Tiideberg, toimetanud Mare Rand ja Malle Ermel. Jaan Sokki fotod.\n_START_SECTION_\n2011\n_START_PARAGRAPH_\nOlid ajad, olid moed. Tartu \xc3\x9clikooli Raamatukogu kalender 2012_NEWLINE_Kalendri illustratsioonidel n\xc3\xa4eb 18.\xe2\x80\x9319. sajandi moetahvleid ajakirjast "Journal des Luxus und der Moden", moeteemalisi karikatuure, 19.\xe2\x80\x9320. sajandi moodi kajastavaid vanu fotosid ja ajalehev\xc3\xa4ljal\xc3\xb5ikeid._NEWLINE_Koostanud Mare Rand ja Kristiina Tiideberg, toimetanud Mare Rand ja Eve Valper.\n_START_SECTION_\n2012\n_START_PARAGRAPH_\nRara chartographica: kaardiaarded. Tartu \xc3\x9clikooli Raamatukogu kalender 2013_NEWLINE_Kalender keskendub T\xc3\x9c raamatukogu kaardikogu vanemale osale ja tutvustab piltidel rariteetseid kaarte 16.\xe2\x80\x9318. sajandist._NEWLINE_Koostanud  Kadri Tammur ja Tiiu T\xc3\xa4psi, toimetanud Kaspar Kolk.\n_START_SECTION_\n2013\n_START_PARAGRAPH_\nIlus raamat. Tartu \xc3\x9clikooli Raamatukogu kalender 2014_NEWLINE_Kalendri illustratsioonidel on lehek\xc3\xbclgi T\xc3\x9c raamatukogus leiduvatest 16.\xe2\x80\x9317. sajandil tr\xc3\xbckitud raamatutest, mida kaunistavad maalitud initsiaalid ning mustvalged v\xc3\xb5i k\xc3\xa4sitsi koloreeritud puul\xc3\xb5ikes illustratsioonid._NEWLINE_Koostanud Malle Ermel, toimetanud Kaspar Kolk. Fotod Andres Tennus.\n_START_SECTION_\n2014\n_START_PARAGRAPH_\nTartu 1860. Tartu \xc3\x9clikooli Raamatukogu kalender 2015_NEWLINE_Kalender esitleb Tartu vaateid Louis H\xc3\xb6flingeri Tartu vaadete albumist "Album von Dorpat", eelk\xc3\xb5ige 19. sajandi keskpaiga Tartu kesklinnast._NEWLINE_Koostanud Moonika Teemus, toimetanud Malle Ermel ja Janika P\xc3\xa4ll.\n_START_SECTION_\n2015\n_START_PARAGRAPH_\nIcones stirpium. Konrad Gessner 500. Tartu \xc3\x9clikooli Raamatukogu kalender 2016_NEWLINE_Kalender on p\xc3\xbchendatud \xc5\xa1veitsi humanisti Konrad Gessneri 500. s\xc3\xbcnniaastap\xc3\xa4evale ning esitleb valikut Tartu \xc3\xbclikooli raamatukogu 1804. aastal ostetud ajalooliste taimejoonistuste kogust, millest \xc3\xbcks osa on kuulunud Gessneri enda taimejoonistuste kogusse. Illustratsioonide valikus on eelk\xc3\xb5ige Gessneri omak\xc3\xa4eliselt t\xc3\xa4iendatud v\xc3\xb5i tema m\xc3\xa4rkustega varustatud taimepildid._NEWLINE_Koostanud Mare Rand ja Eve Valper, toimetanud Malle Ermel ja Rein Saukas.\n_START_SECTION_\n2016\n_START_PARAGRAPH_\nMaria Meriani "Metamorfoosid".Tartu \xc3\x9clikooli Raamatukogu kalender 2017_NEWLINE_Kalender esitleb k\xc3\xa4sitsi koloreeritud jooniseid 17.\xe2\x80\x9318. sajandi vahetusel elanud looduseuurija ja illustraatori, maailma \xc3\xbcheks esimeseks \xc3\xb6koloogiks nimetatud Maria Sibylla Meriani raamatust "Metamorphosis insectorum Surinamensium" (Amsterdam, 1705), mille esmatr\xc3\xbckk leidub T\xc3\x9c raamatukogu haruldaste raamatute kogus. Annotatsioonide osaks on katkendid Meriani tekstist, mis ilmuvad Vahur Aabramsi t\xc3\xb5lkes esmakordselt eesti keeles. Eess\xc3\xb5nas on l\xc3\xbchidalt tutvustatud Maria Sibylla Meriani elulugu ja T\xc3\x9c raamatukogus asuvat tema raamatu eksemplari._NEWLINE_Koostanud Moonika Teemus ja Eve Valper, konsultant Andro Truuverk, toimetanud Janika P\xc3\xa4ll ja Malle Ermel.\n_START_SECTION_\n2017\n_START_PARAGRAPH_\nJ. W. von Goethe "Rooma karneval". Tartu \xc3\x9clikooli raamatukogu kalender 2018_NEWLINE_Kalendri illustratsioonid p\xc3\xa4rinevad raamatukogus leiduvast J. W. von Goethe "Rooma karnevali" esmatr\xc3\xbckist aastast 1789, mis muutus harulduseks juba ilmumise ajal. Pildid kujutavad Rooma t\xc3\xa4navatel kohatud erinevaid maskikandjaid, Johann Georg Sch\xc3\xbctzi joonistused s\xc3\xb6\xc3\xb6vitas vaske Weimari kunstikooli direktor Georg Melchior Kraus. Kalenderalbumi eess\xc3\xb5na on kirjutanud Ilmar Vene, samuti t\xc3\xb5lkinud esmakordselt eesti keeles ilmuvad katkendid Goethe tekstist._NEWLINE_Koostanud Moonika Teemus, toimetanud Rein Saukas ja Malle Ermel.\n_START_SECTION_\n2018\n_START_PARAGRAPH_\nFran\xc3\xa7ois Levaillant. "Papagoide looduslugu". Tartu \xc3\x9clikooli raamatukogu kalender 2019_NEWLINE_Kalender on p\xc3\xbchendatud T\xc3\x9c raamatukogu haruldaste raamatute kogus asuvale Fran\xc3\xa7ois Levaillanti teosele "Histoire naturelle des perroquets", mis ilmus Pariisis ja Strasbourgis aastatel 1801\xe2\x80\x931805. Illustratsioonid on valitud 145 v\xc3\xa4rvitr\xc3\xbckis tahvli seast, mis kujutavad papagoi- ja kakaduuliike. Eeskujujoonistuste autor on Jacques Barraband, pildid graveeriti ja tr\xc3\xbckiti Lois Bouquet\' tr\xc3\xbckikojas. Iga pildi juures on l\xc3\xbchike info liigi kohta, kalendri eess\xc3\xb5nas tutvustatakse teost p\xc3\xb5hjalikumalt._NEWLINE_Koostanud, t\xc3\xb5lkinud ja eess\xc3\xb5na kirjutanud Ave Teesalu, toimetanud Malle Ermel, konsultant Margus Ots. Fotod Moonika Teemus.'